b'\n_START_ARTICLE_\nJuri Kalitvintsev\n_START_SECTION_\nUra pelaajana\n_START_PARAGRAPH_\nKalitvintsev aloitti uransa SK Rototr Volgogradissa 1985 ja pelasi uransa alkuvuosina my\xc3\xb6s FK SKA Rostov-na-Donussa. Kalitvintsev voitti Rotorin kanssa viimeiseksi j\xc3\xa4\xc3\xa4neen Neuvostoliiton ykk\xc3\xb6sdivisioonan kaudella 1991. Neuvostoliiton romahdettua Kalitvintsev jatkoi uraansa FK Dynamo Moskovassa ja FK Lokomotiv Ni\xc5\xbeni Novgorodissa, kunnes siirtyi 1994 pelaamaan Ukrainaan FK Dynamo Kiovaan. Kalitvintsev muodosti 1990-luvun lopulla Dynamon keskikent\xc3\xa4n rungon yhdess\xc3\xa4 Serhi Rebrovin ja Andri \xc5\xa0evt\xc5\xa1enkon kanssa. Vuonna 1995 Kalitvintsev valittiin Ukrainan vuoden jalkapalloilijaksi. Dynamossa h\xc3\xa4n juhli Ukrainan-mestaruutta nelj\xc3\xa4sti, kunnes siirtyi 1998 turkkilaiseen Trabzonsporiin. Kalintvintsev viihtyi Turkissa vain yhden kauden ja palasi takaisin Ukrainaan. H\xc3\xa4n lopetti uransa TsSKA Kiovassa vuonna 2000._NEWLINE_Maajoukkuetasolla Kalintvintsev edusti Ukrainaa 22 maaottelussa 1995\xe2\x80\x931999. H\xc3\xa4n toimi my\xc3\xb6s maajoukkueen kapteenina.\n_START_SECTION_\nUra valmentajana\n_START_PARAGRAPH_\nPelaajauransa j\xc3\xa4lkeen Kalintvintsev siirtyi valmentamaan FK Zakarpattia U\xc5\xbehorodia, mutta pesti oli v\xc3\xa4hemm\xc3\xa4n menestyksek\xc3\xa4s, sill\xc3\xa4 seura putosi Ukrainan liigasta kaudella 2001\xe2\x80\x932002. Kauden j\xc3\xa4lkeen h\xc3\xa4n siirtyi Ukrainan jalkapalloliiton palvelukseen ja toimi maan alle 19- ja 17-vuotiaiden maajoukkueiden p\xc3\xa4\xc3\xa4valmentajana. H\xc3\xa4nen johdollaan Ukraina voitti alle 19-vuotiaiden Euroopan-mestaruuden vuonna 2009._NEWLINE_Vuonna 2006 Kalintvintsev siirtyi FK Dynamo-2 Kiovan valmentajaksi. H\xc3\xa4nen johdollaan FK Dynamo Kiovan kakkosjoukkue sijoittui Ukrainan kakkosdivisioonassa parhaimmillaan viidenneksi kaudella 2007\xe2\x80\x932008. Helmikuussa 2010 Kalintvintsevist\xc3\xa4 tuli Ukrainan maajoukkueen apulaisvalmentaja.  P\xc3\xa4\xc3\xa4valmentaja Myron Markevyt\xc5\xa1in erottua elokuussa 2010, nousi Kalintvintsev v\xc3\xa4liaikaiseksi p\xc3\xa4\xc3\xa4valmentajaksi.  Kalitvintsevin alaisuudessa Ukrainan esitykset eiv\xc3\xa4t olleet mairittelevia ja lopulta liitto korvasi h\xc3\xa4net huhtikuussa 2011 Oleh Bloh\xe2\x80\x99inilla. _NEWLINE_Tammikuussa 2013 Kalitvintsev palasi valmennusteht\xc3\xa4viin Ven\xc3\xa4j\xc3\xa4n liigassa pelaavan FK Volga Ni\xc5\xbeni Novgorodin p\xc3\xa4\xc3\xa4valmentajana.  Heikkojen esitysten my\xc3\xb6t\xc3\xa4 putoamiskamppailuun vajonnut Volga ja Kalitvintsev purkivat sopimuksensa maaliskuun lopussa 2014. _NEWLINE_Kes\xc3\xa4kuussa 2016 Kalitvintsevist\xc3\xa4 tuli Ven\xc3\xa4j\xc3\xa4n 1. divisioonaan pudonneen FK Dynamo Moskovan p\xc3\xa4\xc3\xa4valmentaja. Kalitvintsevin johdolla Dynamo voitti kaudella 2016/17 divisioonan mestaruuden ja palasi yhden kauden tauon j\xc3\xa4lkeen p\xc3\xa4\xc3\xa4sarjatasolle. Liigakausi l\xc3\xa4hti liikkeelle kuitenkin alavireisesti ja liigan h\xc3\xa4nt\xc3\xa4p\xc3\xa4\xc3\xa4h\xc3\xa4n juuttunut Dynamo erotti Kalitvintsevin lokakuun alussa 2017.'